**Ascultă pământul**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Iubirea este atunci când sufletul începe să cânte și florile vieții tale

înfloresc singure. Nu un ciocan a făcut pietrele atât de perfecte, ci apa

cu dulceața sa, cu dansul și sunetul său.” Rabindranath Tagore

- Ascultă, iubite, pământul cum plânge

De-atâtea ospeţe, de-atâta desfrâu,

Izvorul musteşte sub piatră doar sânge

Când simte pădurea legată în frâu.

Şi pleacă-ţi urechea pe pieptul fierbinte

S-auzi cordul Terrei bătând obosit,

Mai spune-mi că-i vreme de dor, de cuvinte,

Mai minte-mă dulce că n-am otrăvit

Miracolul vieţii. Adoptă-mă-n visul

Ce-ncepe sfârşind tot cu tine, mereu,

Ascultă pământul, coboară-n abisul

Ce azi se confundă cu sufletul meu.

- Îmi reazem, iubito, urechea de stâncă

În suflet să-ţi simt toţi vulcanii arzând,

Sub scoarţa terestră plăpândă, adâncă,

Acolo-i durerea. Mi-aleargă prin gând

Sălbaticii cai ce strivesc sub copite

Nisipul de aur cu lotuşi tivit,

Mai ştii vreo romanţă ce poate s-alinte

Pământul acesta fragil otrăvit?

E noaptea senină, primește-mă-n raiul

Iubirii divine, să fim numai noi,

Uita-vom şi lumea aceasta, şi graiul,

Doi orbi visători fără drum înapoi.

Liliana Trif Ioan Grigoraș